CELEX: 32018R0682
Language: lt
Date: 2018-05-04 00:00:00
Title: 2018 m. gegužės 4 d. Komisijos reglamentas (ES) 2018/682, kuriuo dėl poliglicerolio poliricinoleato (E 476) naudojimo emulsintuose padažuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas (Tekstas svarbus EEE. )

7.5.2018   
            
            
               LT
            
            
               Europos Sąjungos oficialusis leidinys
            
            
               L 116/5
            
         KOMISIJOS REGLAMENTAS (ES) 2018/682
   2018 m. gegužės 4 d.
   kuriuo dėl poliglicerolio poliricinoleato (E 476) naudojimo emulsintuose padažuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
   kadangi:
   
               (1)
            
            
               Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
            
         
               (2)
            
            
               pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;
            
         
               (3)
            
            
               pagal Reglamento (EB) Nr. 1333/2008 II priedą poliglicerolio poliricinoleatą (E 476) jau leista naudoti kaip maisto priedą maisto produktuose, priklausančiuose 12.6 kategorijai „Padažai“ (esant ne didesnei kaip 4 000 mg/kg koncentracijai), bet tik įdaruose;
            
         
               (4)
            
            
               pagal Reglamento (EB) Nr. 1333/2008 32 straipsnio 1 dalį Europos maisto saugos tarnyba (toliau – Tarnyba) turi atlikti naują poliglicerolio poliricinoleato (E 476) rizikos vertinimą. Pagal Komisijos reglamentą (ES) Nr. 257/2010 (3) pakartotinis emulsiklių vertinimas turėjo būti baigtas iki 2016 m. gruodžio 31 d.;
            
         
               (5)
            
            
               2014 m. rugpjūčio 4 d. pateikta paraiška dėl leidimo poliglicerolio poliricinoleatą (E 476) naudoti kaip emulsiklį emulsintuose padažuose. Vėliau pagal Reglamento (EB) Nr. 1331/2008 4 straipsnį Komisija su paraiška supažindino valstybes nares;
            
         
               (6)
            
            
               riebalų kiekis perdirbtuose maisto produktuose, pvz., emulsintuose padažuose, paprastai sumažinamas naudojant tirštiklius. Tačiau dėl tirštiklių, jei jų koncentracija viršija tam tikrą ribą, nepageidaujamai pasikeičia organoleptinės maisto produkto savybės. Papildomai sumažinti riebumą kai kuriuose produktuose, pavyzdžiui, emulsintuose padažuose, galima naudojant emulsiklius, kurie gali stabilizuoti didelį vandens riebaluose kiekį. Remiantis tyrimu, kurį pareiškėjas atliko, siekdamas palyginti skirtingų emulsiklių veiksmingumą toliau mažinant emulsintų padažų riebumą, poliglicerolio poliricinoleato (E 476) rezultatai buvo geriausi atsižvelgiant į fizines ir organoleptines gauto emulsinto padažo savybes. Poliglicerolio poliricinoleato (E 476) kiekis, reikalingas numatytai technologinei funkcijai atlikti, buvo 4 000 mg/kg;
            
         
               (7)
            
            
               be prašymo iš naujo įvertinti poliglicerolio poliricinoleato (E 476) saugą pagal Komisijos reglamentą (ES) Nr. 257/2010 2016 m. gegužės 27 d. Komisija paprašė Tarnybos įvertinti siūlomo šios medžiagos paskirties srities išplėtimo ir naudojimo emulsintuose padažuose saugą;
            
         
               (8)
            
            
               2017 m. kovo 24 d. Tarnyba pateikė mokslinę nuomonę dėl pakartotinio poliglicerolio poliricinoleato (E 476) vertinimo (4) ir nustatė leidžiamąją paros dozę (LPD) – 25 mg poliglicerolio poliricinoleato vienam kilogramui kūno masės per parą. Atsižvelgiant į tai, kad įvertintas poveikis neviršijo LPD, Tarnyba padarė išvadą, kad poliglicerolio poliricinoleatas (E 476) kaip maisto priedas nekeltų pavojaus saugai, jeigu naudojamas leidžiama paskirtimi arba paskirtimi, apie kurią pranešta, ir neviršija leidžiamosios koncentracijos. Tarnyba taip pat padarė išvadą, kad, papildomai naudojant ne didesnės kaip 4 000 mg/kg koncentracijos poliglicerolio poliricinoleatą (E 476) emulsintuose padažuose, bendras šios medžiagos poveikis neviršytų LPD. Todėl poliglicerolio poliricinoleato (E 476) paskirties išplėtimas ir naudojimas emulsintuose padažuose nekelia pavojaus saugai;
            
         
               (9)
            
            
               Be to, Tarnyba rekomendavo atlikti keletą poliglicerolio poliricinoleato (E 476) specifikacijų pakeitimų Komisijos reglamente (ES) Nr. 231/2012 (5). Šie pakeitimai daugiausia susiję su glicerolio naudojimu poliglicerolio poliricinoleato (E 476) gamybos procese ir todėl yra panašūs į Tarnybos rekomendacijas, pateiktas mokslinėje nuomonėje dėl pakartotinio glicerolio (E 422) vertinimo (6). Todėl poliglicerolio poliricinoleato (E 476) specifikacijų pakeitimas, atitinkantis Tarnybos rekomendacijas, bus nagrinėjamas atskirai – kartu su glicerolio (E 422) ir kitų glicerolio pagrindo maisto priedų specifikacijomis;
            
         
               (10)
            
            
               todėl tikslinga leisti naudoti poliglicerolio poliricinoleatą (E 476) kaip emulsiklį emulsintuose padažuose (įskaitant įdarus), priklausančiuose 12.6 maisto produktų kategorijai „Padažai“ (esant ne didesnei kaip 4 000 mg/kg koncentracijai);
            
         
               (11)
            
            
               todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
            
         
               (12)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. gegužės 4 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2008 12 31, p. 16.
   
   
      (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
   
      (3)  2010 m. kovo 25 d. Komisijos reglamentas (ES) Nr. 257/2010, kuriuo nustatoma patvirtintų maisto priedų pakartotinio vertinimo programa pagal Europos Parlamento ir Tarybos reglamentą (EB) Nr. 1333/2008 dėl maisto priedų (OL L 80, 2010 3 26, p. 19).
   
      (4)  EFSA Journal 2017;15(3):4743.
   
      (5)  2012 m. kovo 9 d. Komisijos reglamentas (ES) Nr. 231/2012, kuriuo nustatomos Europos Parlamento ir Tarybos reglamento (EB) Nr. 1333/2008 II ir III prieduose išvardytų maisto priedų specifikacijos (OL L 83, 2012 3 22, p. 1).
   
      (6)  EFSA Journal 2017;15(3):4720.
   
      PRIEDAS
      Reglamento (EB) Nr. 1333/2008 II priedo E dalyje 12.6 maisto produktų kategorijoje „Padažai“ poliglicerolio poliricinoleatui (E 476) skirtas įrašas pakeičiamas taip:
      
         
                      
                  
                  
                     „E 476
                  
                  
                     Poliglicerolio poliricinoleatas
                  
                  
                     4 000 
                  
                  
                      
                  
                  
                     Tik emulsinti padažai“